Костур (областна единица)
Костур (, Перефериаки Енотита Касторияс) е областна единица в област Западна Македония, Гърция. Разположена е в северозападната част на Егейска Македония и се състои от три дема Костур, Нестрам (Несторио) и Хрупища. Центърът му е град Костур.

До 2011 година областната единица е ном (Νομός Καστοριάς, Номос Касторияс) в Западна Македония с 12 деми и 3 общини.

География 

Областната единица Костур граничи с областните единици Лерин на север, Кожани на изток и на юг, Гревена на юг, Янина на югозапад и с албанския окръг Девол на запад.

Районът на Костур е предимно планински с изразен континентален климат, характеризиращ се със студени зими и топли лета.

В центъра на областната единица е Костурската котловина с красивото Костурско езеро (Орестиада), на което е разположен и номовият център град Костур. От северозапад котловината е затворена от планината Орлово или Малимади отделяща Костурско от областта Девол в Албания и гръцката част на Мала Преспа – Дем Преспа. На североизток е Нередската планина или Вич (Вици или Верно), отделяща Костурско от Леринското поле. На изток планината Мурик е границата с Кайлярското поле, а на запад планината Грамос – най-северното разклонение на Пинд и на югозапад планината Горуша (Войо) отделят Костурско и изобщо Македония от Епир и областта Колония в Албания. На юг котловината е сравнително отворена по долината на Гърция към Гревенско.

Географската граница между Македония и Епир не съвпада точно с административната граница на нома и няколко села от Дем Нестрам, както и цялата Община Аренес, в долината на Сарандапорос, които географски принадлежат към Епир се водят административно към Ном Костур.

Основните реки, които отводняват Костурско са Бистрица (Алиакмонас) и големият ѝ западен приток Белица. В Гърция Белица се смята за начало на Алиакмонас.

В Костурско има четири ясно обособени историкогеографски области – Кореща, Костенария, Пополе и Нестрамско.

Основната пътна артерия е GR-15, вървящ в направление север-юг и свързващ Костур с Лерин на север и с магистралата Егнатия Одос на юг.

Деми и общини 

Областни единици в Гърция
Западна Македония